**ŠIAULIŲ MIESTO SAVIVALDYBĖS TARYBA**

**KREIPIMASIS**

**Į Lietuvos Respublikos Ministrę Pirmininkę**

2023-07-13, Šiauliai

Šiaulių miesto savivaldybė toliau kuria visam regionui svarbų ekonominį mazgą. Bendradarbiaujant su įvairiomis ministerijomis, buvo įrengta Šiaulių pramoninio parko ir laisvosios ekonominės zonos (toliau – LEZ) infrastruktūra, rekonstruotas orlaivių kilimo takas ir įrengtas naujas peronas Šiaulių oro uosto teritorijoje. Ši LEZ ir pramoninio parko teritorija kuria dideles pajamas valstybės biudžetui ir yra svarbi ne tik verslo bendruomenei, bet ir Lietuvos krašto apsaugos infrastruktūrai.

Dalis darbų jau yra atlikta, tačiau, neužbaigus krovos infrastruktūros įrengimo darbų, ligšiolinės investicijos į geležinkelį yra bevertės – investuotojams ir Lietuvos kariuomenei vis dar nėra galimybių pakrauti ar iškrauti krovinius.

**Tai tęstinis projektas, kurio ištakos siekia dar 2010-uosius metus.**

**Šiaulių miesto savivaldybė yra pasiruošusi šiemet užbaigti geležinkelio vėžės ir krovai reikalingos infrastuktūros įrengimą. Tai leistų geležinkeliu gabenti žaliavas ir produkciją verslams, įsikūrusiems Šiaulių pramonės parke ir Šiaulių LEZ, taip pat – civilinius ir karinius krovinius, kurie skraidinami orlaiviais į Šiaulių oro uostą ir iš jo.**

**Šiaulių miesto savivaldybės taryba šiam svarbiam projektui Vyriausybės prašo skirti 5 mln. eurų. Tiek pat jau skyrė pati Savivaldybė ir taip išnaudojo visus įmanomus savivaldybės resursus.**

**Tikimės glaudaus bendradarbiavimo stiprinant Šiaulių regiono ir visos valstybės ekonominį ir krašto apsaugos potencialą.**

**Šiaulių miesto savivaldybės Taryba**